हादरआव अक्सिजेननि आंखाल जानायनि गेजेरावनो महाराष्ट्रनि नाचिकआव जादों मोनसे दुखुनांथाव जाथाय। बुधबारखालि नाचिकआव थानाय जाकिर हुसेइन फाहामसालिआव अक्सिजेन टेंकआ लिक जानायाव हालाय-हाफाय थासारि सोमजियो । बे दुखुनांथाव जाथायआव जिउ खोमायो सा 22 बेरामि सुबुं। प्रसासनआ मिथिहोनाय बादिब्ला, टेंक लिक जानायनि जाहोनाव अक्सिजेननि जगायनाया बन्ध जालाङो, जायनि जाहोनाव भेन्टिलेटरआव थानाय बेरामिफोरा जिउ खोमायो । दासान्दि प्रसासनआ बे जाथायनि सायाव नायबिजिरगासिनो दं। जाथायआ जानाय समाव फाहामसालिआव सा 171 बेरामिफोरा फाहामथाय लाना दंमोन । गुबुनफारसे, फाहामसालिआव फाहामथाय लाबाय थानाय बेरामिफोरखौ जाथायनि उनाव गुबुन गंसे फाहामसालिआव लांनाय जादों । बे दुखुनांथाव जाथायनि सायाव राज्योनि सावस्रि मन्थ्रि राजेश टोपेआ थासारिखौ नायदिंहैनायजों लोगोसे लिकेजखौ होबथानाय जाबाय होननानै मिथिहोयो ।